
[bookmark: TextBodyBegin]Europski parlament,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je 26. svibnja 2024. u Srednjoafričkoj Republici skupina Wagner otela Josepha Figueiru Martina, humanitarnog istraživača koji ima dvojno državljanstvo Belgije i Portugala, radi za nevladinu organizaciju FHI 360 i bio je uključen u razvojni projekt, te ga kasnije predala vlastima Srednjoafričke Republike;
B.	budući da je bio zatvoren u samici središnjeg ureda za borbu protiv razbojništva (OCRB) u Banguiju, i to u objektu kojim upravlja skupina Wagner, gdje je bio i mučen; budući da je više od godinu dana bio zatvoren u nehumanim uvjetima, bez pristupa zdravstvenoj skrbi i bez suđenja;
C.	budući da je 4. studenoga 2025. kazneni sud u Banguiju proglasio Josepha Figueiru Martina krivim za kaznena djela, uključujući sudioništvo u zločinačkoj uroti i ugrožavanje državne sigurnosti, osudio ga na 10 godina prisilnog rada i naredio mu da plati 50 milijuna srednjoafričkih franaka za naknadu štete i građanskopravnu naknadu iako su optužbe bile neutemeljene;
1.	podsjeća da je Parlament u svojoj Rezoluciji od 10. srpnja 2025.[footnoteRef:1] zatražio trenutačno i bezuvjetno puštanje Josepha Figueire Martina na slobodu; žali zbog toga što vlasti Srednjoafričke Republike još uvijek ne udovoljavaju tom zahtjevu, što dodatno pogoršava njegovu situaciju;  [1:  	Usvojeni tekstovi, P10_TA(2025)0162.] 

2.	zahtijeva da vlasti Srednjoafričke Republike smjesta i bezuvjetno oslobode Josepha Figueiru Martina; naglašava da je daljnje lišavanje slobode građanina EU-a u tim okolnostima i dalje neprihvatljivo jer izaziva ozbiljnu zabrinutost u vezi s pravičnim postupkom i pravednošću postupka;
3.	apelira na vlasti Srednjoafričke Republike da Josephu Figueiri Martinu odmah odobre medicinsku evakuaciju jer mu se zdravlje ozbiljno pogoršava, a vid počinje slabiti, te da u međuvremenu zajamče trenutačan i neometan pristup specijaliziranoj zdravstvenoj skrbi, među ostalim i neovisnim liječnicima, kao i pravnom savjetovanju, konzularnoj pomoći i obiteljskim posjetima, uz potpuno poštovanje međunarodnih standarda u području ljudskih prava;
4.	poziva Komisiju, potpredsjednicu Komisije / visoku predstavnicu i Vijeće da u suradnji s Belgijom i Portugalom nametnu ciljane sankcije, uključujući zabrane putovanja i zamrzavanje imovine, svim pojedincima odgovornima za proizvoljno pritvaranje, zlostavljanje i izricanje presude Josephu Figueiri Martinu ako vlasti Srednjoafričke Republike nastave kršiti njegova prava;
5.	poziva na ad hoc misiju Parlamenta u Srednjoafričku Republiku kako bi se ocijenio položaj Josepha Figueire Martina i povećao pritisak da ga se pusti na slobodu;
6.	ustraje u tome da svi sudski postupci, uključujući žalbene postupke, moraju biti strogo u skladu s jamstvima pravičnog postupka sadržanima u Međunarodnom paktu o građanskim i političkim pravima i nacionalnom pravnom okviru Srednjoafričke Republike jer njihovo kršenje predstavlja kršenje temeljnih prava;
7.	ponavlja svoj poziv Vijeću da skupinu Wagner proglasi terorističkom organizacijom;
[bookmark: _Hlk219889039][bookmark: _Hlk219888648]8.	naglašava da EU i njegove države članice imaju dužnost zaštititi humanitarne i razvojne radnike u svim okolnostima te osuđuje njihovo proizvoljno uhićenje, pritvaranje ili kazneni progon; ističe da se takvim radnjama krše međunarodno humanitarno pravo i prava humanitarnih radnika;
9.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici, vladi i parlamentu Srednjoafričke Republike te Afričkoj uniji i Ujedinjenim narodima.

